ഇഞ്ചിക്കൃഷിയിലെ കര്ണാടക മോഡല് കല്പ്പറ്റ: പതിറ്റാണ്ടുകളായി കര്ണാടകയുടെ വിവിധ ഭാഗങ്ങളില് ഇഞ്ചിക്കൃഷി ചെയ്ത് ലാഭവും നഷ്ടവും ഉണ്ടായ കര്ഷകര് കേരളത്തില് നിരവധിയാണ്. എന്നാല് കര്ണാടകയിലും ഇപ്പോള് കേരളത്തിലും ഇഞ്ചിക്കൃഷി ചെയ്ത് വിജയം കൊയ്തിരിക്കുകയാണ് വയനാട് പുല്പ്പള്ളി സ്വദേശിയായ ചാലക്കല് ഷെല്ജന്. സുഹൃത്തായ കൊട്ടാരത്തില് സുജിത്തും എല്ലാ സഹായവുമായി ഒപ്പമുണ്ട്. പാളക്കൊല്ലിയില് സ്വന്തമായുള്ളതും കൂടാതെ പാട്ടത്തിനെടുത്തതുമായി 2.45 ഏക്കര് സ്ഥലത്താണ് ഷെല്ജന്റെ കര്ണാടക മോഡല് ഇഞ്ചിക്കൃഷി. വെള്ളം സുലഭമായ പ്രദേശത്ത് ഇഞ്ചി കൃഷി ചെയ്യുന്നതിനോടാണ് ഷെല്ജന് പ്രിയം. കാരണം വയനാട്ടിലെ കാലാവസ്ഥയെ ആശ്രയിച്ചു കൃഷിയിറക്കിയാല് ലാഭകരമാകില്ലെന്നാണ് ഷെല്ജന് പറയുന്നത്. കൃഷി ചെയ്യാതെ കിടക്കുന്നതും നനക്കാന് സൗകര്യമുള്ള പ്രദേശമാണ് കൂടുതല് സൗകര്യം. എസ്കവേറ്റര് ഉപയോഗിച്ച് നിലമൊരുക്കലാണ് ആദ്യം ചെയ്യുക. ആഴത്തില് ഉഴുതുമറിച്ച ശേഷം വെള്ളം കെട്ടി നില്ക്കാത്തവിധം ചാലുകള് കീറും. തുടര്ന്ന് ഏക്കറിന് അന്പത് ചാക്ക് എന്ന തോതില് കോഴി വളവും ചാണകവും മണ്ണില് വിതറും. തുടര്ന്ന് ട്രാക്ടര് ഉപയോഗിച്ച് മണ്ണ് വീണ്ടും ഉഴുതു മറിക്കും. ഇതിന് ശേഷമാണ് ഇഞ്ചി നടുന്നതിനായി കണ്ടംബെഡ് വെട്ടുന്നത്. ഒരടി പൊക്കത്തില് ആണ് ആദ്യം കണ്ടം വെട്ടുക. തുടര്ന്ന് ഇഞ്ചി നട്ടു കഴിഞ്ഞ് വരിപ്പ് പിടിക്കുന്പോഴും മറ്റു പരിചരണ വേളയിലും ഇതിന്റെ ഉയരംകൂട്ടി രണ്ടര അടി ഉയരംവരെയാകും. വെള്ളക്കെട്ട് മൂലമുണ്ടുകുന്ന ചീയല്, കേട് തുടങ്ങിയവ ഒഴിവാക്കാനാണ് ഇത്തരത്തില് ഉയരം കൂട്ടുന്നത്. ചെറിയ കേട് എവിടെയെങ്കിലും കണ്ടാല് കുമ്മായവും മറ്റ് മരുന്നുകളും ഉപയോഗിച്ച് അവ തുടക്കത്തില്തന്നെ ഒഴിവാക്കും. കൃഷിയുടെ തുടക്കംമുതല്തന്നെ നനയും തുടങ്ങും. മിസ്റ്റ് നനയാണ് പ്രധാനമായും ചെയ്യുന്നത്. കുമില് നാശിനിയും കീടനാശിനിയും തുടക്കംമുതല് ഉപയോഗിച്ചുകൊണ്ടിരിക്കും. വയലുകളിലാണ് കൂടുതലും വിളവ് ലഭിക്കുകയെങ്കിലും കേടുവരാനുള്ള സാധ്യതയും കൂടുതലാണ്. ഇതിനാണ് ആഴത്തില് ചാലുകള് എടുക്കുന്നത്. കര്ണാടകയിലും ഇപ്പോള് കേരളത്തിലും പണിക്കൂലി ഒരുപോലെയാണെന്ന് ഷെല്ജന് പറയുന്നു. ഇവിടെ ഒരേക്കര് കൃഷി ചെയ്യുന്നതിന് ഇപ്പോള് 4.455 ലക്ഷം രൂപവരെ ചെലവാകും. ചുരുങ്ങിയത് ഒരു ചാക്കിന് 2000 രൂപയെങ്കിലും ലഭിച്ചില്ലെങ്കില് കൃഷി നഷ്ടമാകുന്ന അവസ്ഥയാണ്. ഇഞ്ചികൃഷിക്കു പുറമെ സ്വന്തമായുള്ള നാലേക്കര് സ്ഥലത്തു മറ്റ് കൃഷികളുമുണ്ട്. നവംബര്ഡിസംബര് മാസത്തോടെയാണ് വിളവെടുക്കുന്നത്. കുറഞ്ഞ കാലംകൊണ്ട് വിളവെടുക്കുന്നതിനാല് കൂടുതല് പരിചരണവും നോട്ടവും ഇഞ്ചികൃഷിക്കാവശ്യമാണെന്നു ഷെല്ജന് പറഞ്ഞു. 1960 ല് കൂത്താട്ടുകുളത്തുനിന്നും വയനാട്ടിലെത്തിയതാണ് ഷെല്ജന്റെ പിതാവ് കുര്യന്. അന്നുമുതല് കൃഷിതന്നെയായിരുന്നു ഉപജീവനവും. കൃഷിയെ ജീവിതത്തോട് ചേര്ത്തു നിര്ത്തിയാണ് ഷെല്ജന് ജീവിക്കുന്നത്. അത്രയും ശ്രദ്ധയോടെയാണ് ഓരോ കൃഷിയും പരിപാലിക്കുന്നതെന്ന് വീട്ടിലെത്തിയാല് ആര്ക്കും മനസിലാകും. 1993 ലാണ് ആദ്യമായി കര്ണാടകയില് കൃഷി ചെയ്യാന് പോയത്. പിന്നീട് 2003 മുതല് 2011 വരെ കര്ണാടകയുടെ വിവിധ ഭാഗങ്ങളില് ഇഞ്ചികൃഷി ചെയ്തു. തുടക്കത്തില് ഏക്കറിന് 10000 രൂപയില് താഴെയുണ്ടായിരുന്ന പാട്ടം ഇപ്പോള് ഒരു ലക്ഷം മുതല് ഒന്നര ലക്ഷം വരെയാണ്. കൂടാതെ വര്ധിച്ചുവരുന്ന മറ്റ് ചെലവുകളും പണിക്കൂലിയും. ഇതെല്ലാം തരണം ചെയ്ത് വിളവെടുക്കാനാകുന്പോഴേക്കും സ്വദേശികളായ ആളുകളുടെയും സ്ഥലമുടമയുടെയും പെരുമാറ്റം അസഹ്യമാവുകയാണ്. ഇഞ്ചി പറിക്കുന്നത് അല്പം വൈകിയാല് പാട്ടത്തുക തോന്നിയ പോലെയാണ് ഇവര് വര്ധിപ്പിക്കുക. കേരളത്തില് കൃഷി ചെയ്യുന്നതിന് സര്ക്കാരിന്റെ ഭാഗത്തുനിന്നുമുള്ള സഹായവും കര്ഷകര് ആഗ്രഹിക്കുന്നുണ്ട്. പലിശരഹിത വായ്പകള് ലഭ്യമാക്കി കൂടുതല് ആളുകളെ കൃഷിയിലേക്ക് ആകര്ഷിക്കണമെന്നാണ് ഇദ്ദേഹത്തിന്റെ ആഗ്രഹം. നല്ലൊരു പൊതുപ്രവര്ത്തകന് കൂടിയായ ഷെല്ജന് 2015 മുതല് 2020 വരെ മുള്ളന്കൊല്ലി പഞ്ചായത്ത് അംഗവുമായിരുന്നു. പൊതുപ്രവര്ത്തനവും കൃഷിയും ഒന്നിച്ചുകൊണ്ടുപോകാന് കഴിഞ്ഞില്ലെന്ന് ഇദ്ദേഹം പറയുന്നു. ചെയ്യുന്ന ഏത് കാര്യവും നൂറ് ശതമാനം ആത്മാര്ഥതയോടെ ചെയ്യുന്നതിനാല് ഒന്നില് മാത്രമാണ് ശ്രദ്ധ കേന്ദ്രീകരിക്കാന് കഴിയുക. പഞ്ചായത്ത് പ്രതിനിധിയായിരുന്നപ്പോഴുണ്ടായ കൃഷി നഷ്ടവും ഉദാഹരണമായി എടുത്തുപറയുന്നു.